দেশৰ ৰাজধানী চহৰ দিল্লীত সংঘটিত আন এক নৃশংস ধৰ্ষণকাণ্ডই পুনৰবাৰ জোকাৰি গৈছে সমগ্ৰ দেশ। এগৰাকী ৪০ বৰ্ষীয় মহিলাক অপহৰণ কৰি পাঁচ দুৰ্বৃত্তই দুদিন ধৰি দলবদ্ধ ধৰ্ষণৰ লগতে অমানুষিক শাৰীৰিক আতিশয্য চলাই মুমূৰ্ষ অৱস্থাত পথৰ কাষত পেলাই থৈ যোৱাৰ ঘটনাই চাঞ্চল্যৰ সৃষ্টি কৰিছে।
দিল্লীৰ গাজিয়াবাদত সংঘটিত হৈছে এই নৃশংস কাণ্ড। ঘটনা সন্দৰ্ভত আৰক্ষীয়ে জানিবলৈ দিয়া মতে মহিলাগৰাকীৰ পৰিচিত পাঁচগৰাকী ব্যক্তিৰ দ্বাৰাই এনে ভয়াৱহ অত্যাচাৰৰ বলি হ'বলগীয়া হৈছে। ইতিমধ্যে ঘটনাৰ চাৰি অভিযুক্তক গ্ৰেপ্তাৰ কৰা হৈছে বুলি আৰক্ষীয়ে জানিবলৈ দিছে।
দিল্লী মহিলা আয়োগৰ মুৰব্বী স্বাতী মালিৱালে এক টুইট যোগে জানিবলৈ দিয়া মতে মহিলাগৰাকীক অমানুষিক অত্যাচাৰ চলাই যৌনাঙ্গত লোহাৰ ৰড ভৰাই দিয়া হৈছিল। অতি গুৰুতৰ অৱস্থাত চিকিৎসাধীন হৈ থকা মহিলাগৰাকীৰ দেহৰ ভিতৰত এতিয়াও লোহাৰ ৰড সোমাই আছে বুলি মালিৱালে জানিবলৈ দিছে।
প্ৰকাশিত খবৰ অনুসৰি মঙলবাৰে গাজিয়াবাদ আৰক্ষীয়ে চহৰখনৰ আশ্ৰম ৰোডৰ ওচৰত পৰি থকা মহিলাগৰাকীৰ বিষয়ে খবৰ লাভ কৰাৰ পিছতে অতি সংকটজনক অৱস্থাত তেওঁক উদ্ধাৰ কৰি স্থানীয় এখন চিকিৎসালয়ত ভৰ্তি কৰিছিল। লগতে মহিলাগৰাকীৰ ভাষ্য অনুসৰি আৰক্ষীয়ে এক অভিযোগ পঞ্জীয়ন কৰিছিল।
আৰক্ষীয়ে জানিবলৈ দিয়া মতে গাজিয়াবাদত এক জন্মদিনৰ অনুষ্ঠানৰ পিছত মহিলাগৰাকী দিল্লীলৈ উভতি যোৱাৰ বাবে তেওঁৰ ভায়েকে বাছ ষ্টেণ্ডত এৰি গৈছিল। বাছৰ বাবে অপেক্ষা কৰি থকাৰ সময়তে এখন গাড়ী মহিলাগৰাকীৰ ওচৰলৈ আহে আৰু পাঁচগৰাকী লোকে মহিলাগৰাকীক বলপূৰ্বকভাৱে গাড়ীত উঠাই অজ্ঞাত স্থানলৈ লৈ যায়।
ইয়াৰ পিছত দুদিন ধৰি দুৰ্বৃত্ত কেইগৰাকীয়ে মহিলাগৰাকীক ধৰ্ষণ কৰে আৰু বিকৃত যৌন মানসিকতা পূৰণৰ নামত মহিলাগৰাকীৰ যৌনাঙ্গত লোহাৰ ৰড ভৰাই দিয়ে। গাজিয়াবাদৰ আৰক্ষীৰ এগৰাকী বিষয়াই সম্পত্তি সম্পৰ্কীয় বিবাদৰ পৰিণতিত প্ৰতিশোধ পূৰণৰ বাবে অভিযুক্তসকলে এনে নাৰকীয় অত্যাচাৰ চলায় বুলি জানিবলৈ দিছে।
ইফালে দিল্লী মহিলা আয়োগে গাজিয়াবাদৰ জ্যেষ্ঠ আৰক্ষী অধীক্ষকক অভিযুক্তৰ বিৱৰণ বিচাৰি এক জাননী জাৰি কৰিছে। স্বাতী মালিৱাল স্বাক্ষৰিত জাননীখনত উল্লেখ কৰা মতে প্ৰচুৰ ৰক্তক্ষৰণ হৈ থকা মহিলাগৰাকীক গুৰুতৰ অৱস্থাত পোৱা গৈছিল। সংকটজনক অৱস্থাত থকা মহিলাগৰাকীৰ দেহৰ ভিতৰত এতিয়াও এডাল লোহাৰ ৰড আছে বুলি মালিৱালে লগতে উল্লেখ কৰিছে।
মোদী পাছ, নাড্ডা ফেইল! বিজেপিৰ ৰাষ্ট্ৰীয় সভাপতিৰ ৰাজ্য হিমাচলত কংগ্ৰেছৰ মুখ্যমন্ত্ৰী হ'ব কোন?
গান্ধীৰ ৰাজ্যত বিপৰ্যস্ত কংগ্ৰেছ; কিয় গুজৰাটৰ নিৰ্বাচনী ইতিহাসৰ আটাইতকৈ বেয়া ফলাফল কংগ্ৰেছৰ?
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
